CELEX: 32010D0264
Language: mt
Date: 2010-05-04 00:00:00
Title: 2010/264/: Deċiżjoni tal-Kummissjoni tal- 4 ta' Mejju 2010 dwar l-applikazzjoni tal-Bulgarija għal miżuri protettivi fir-rigward ta' deroga mill-obbligi skont id-Direttiva 2001/80/KE tal-Parlament Ewropew u tal-Kunsill dwar il-limitazzjoni tal-emissjonijiet ta' ċerti tniġġis fl-arja minn impjanti kbar tal-kombustjoni (notifikata bid-dokument numru C(2010) 2688)

6.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 113/56
            
         DEĊIŻJONI TAL-KUMMISSJONI
   tal-4 ta' Mejju 2010
   dwar l-applikazzjoni tal-Bulgarija għal miżuri protettivi fir-rigward ta' deroga mill-obbligi skont id-Direttiva 2001/80/KE tal-Parlament Ewropew u tal-Kunsill dwar il-limitazzjoni tal-emissjonijiet ta' ċerti tniġġis fl-arja minn impjanti kbar tal-kombustjoni
   (notifikata bid-dokument numru C(2010) 2688)
   (It-test bil-Bulgaru biss huwa awtentiku)
   (2010/264/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat l-Att dwar il-kundizzjonijiet ta' adeżjoni tar-Repubblika tal-Bulgarija u r-Rumanija u l-aġġustamenti għat-Trattati li fuqhom hija mibnija l-Unjoni Ewropea (1), u b'mod partikolari l-Artikolu 36 tiegħu,
   Wara li kkunsidrat l-applikazzjoni tal-Bulgarija,
   Billi:
   
               (1)
            
            
               Id-Direttiva 2001/80/KE tal-Parlament Ewropew u tal-Kunsill tat-23 ta’ Ottubru 2001 dwar il-limitazzjoni tal-emissjonijiet ta' ċerti tniġġis fl-arja minn impjanti kbar tal-kombustjoni (2) għandha l-għan li tillimita l-emissjonijiet fl-arja tad-dijossidu tal-kubrit (SO2), l-ossidi tan-nitroġenu (NOx) u t-trab minn impjanti tal-kombustjoni b'kapaċità termali totali ta' 50 megawatt (MW) jew aktar. Għal dan il-għan, id-Direttiva tistipula valuri ta' limitu tal-emissjonijiet għal dawn l-impjanti, kif ukoll l-obbligi ta' monitoraġġ u rappurtar. Għal impjanti eżistenti l-valuri ta' limitu tal-emissjonijiet japplikaw mill-1 ta' Jannar 2008.
            
         
               (2)
            
            
               Skont l-Artikolu 4(4) tad-Direttiva 2001/80/KE, ċerti impjanti eżistenti jistgħu jagħżlu li “jkunu eżentati mill-konformità mal-valuri ta' limitu tal-emissjonijiet”. Il-prikondizzjoni għal din l-għażla hija li l-operatur tal-impjant kellu jinnotifika lill-awtoritajiet kompetenti li l-impjant ma kienx se jitħaddem aktar minn 20 000 siegħa bejn l-1 ta' Jannar 2008 u l-31 ta' Diċembru 2015. Il-valuri ta' limitu tal-emissjonijiet tad-Direttiva ma japplikawx għal dawk l-impjanti li għażlu li “jkunu eżentati mill-konformità mal-valuri ta' limitu tal-emissjonijiet”.
            
         
               (3)
            
            
               Waqt in-negozjati tad-adeżjoni, il-Bulgarija kisbet derogi mill-applikazzjoni tal-valuri ta' limitu tal-emissjonijiet skont id-Direttiva 2001/80/KE għal 4 impjanti tal-kombustjoni (TPP “Varna”, TPP “Bobov dol”, TPP “Ruse East” u TPP “Lukoil Neftochim”);
            
         
               (4)
            
            
               Permezz tal-ittra tal-31 ta' Diċembru 2009, il-Bulgarija applikat mal-Kummissjoni għall-awtorizzazzjoni biex tinvoka l-Artikolu 36 tal-Att tal-Adeżjoni għal miżuri protettivi, sal-31 ta' Diċembru 2014, fir-rigward ta' ħames impjanti ta' kombustjoni (TPP “Bobov dol”, Brikel SJSC, Maritza 3 SJSC, TPP “Repubblika” u TPP “Sliven”).
            
         
               (5)
            
            
               TPP “Bobov dol” għandu deroga skont it-Trattat ta' Adeżjoni għal żewġ unitajiet sal-31 ta' Diċembru 2011 u l-31 ta' Diċembru 2014, rispettivament; it-tielet unità kellha tkun konformi mar-rekwiżiti tad-Direttiva 2001/80/KE mill-1 ta' Jannar 2008 'l quddiem.
            
         
               (6)
            
            
               Brikel SJSC u Maritza 3 SJSC għażlu li “jkunu eżentati mill-konformità mal-valuri ta' limitu tal-emissjonijiet” skont l-Artikolu 4(4) tad-Direttiva 2001/80/KE, għalhekk ma jistgħux joperaw għal aktar minn 20 000 siegħa bejn l-1 ta' Jannar 2008 u l-31 ta' Diċembru 2015.
            
         
               (7)
            
            
               L-awtoritajiet Bulgari jibbażaw l-applikazzjoni tagħhom fuq id-diffikultajiet ekonomiċi, li jikkawżaw dewmien sostanzjali fl-investimenti meħtieġa biex impjanti konċernati jiġu mmodernizzati jew sostitwiti. Għalhekk, l-impjanti ma jkunux jistgħu jikkonformaw mar-rekwiżiti tad-Direttiva 2001/80/KE fil-limitu taż-żmien previst (skont id-Direttiva 2001/80/KE jew it-Trattat tal-Adeżjoni) u dawn ikollhom jieqfu joperaw. Skont l-applikazzjoni tal-Bulgarija, l-għeluq tal-impjanti jpoġġi riskju fuq il-provvista tal-elettriku u tas-sħana għar-reġjuni tax-Xlokk u tal-Lbiċ tal-Bulgarija. Dan jista' jwassal ukoll għall-għeluq tal-minjieri fil-qrib, li l-operat tagħhom jiddependi fuq id-domanda tal-faħam għall-impjanti ta' kombustjoni.
            
         
               (8)
            
            
               L-Artikolu 36 tal-Att ta' Adeżjoni jikkonċerna biss diffikultajiet serji li jinqalgħu b'riżultat tal-applikazzjoni tar-regoli tas-suq intern mill-Istat Membru ġdid, jew għalih stess, jew għal Stati Membri oħra. Għandu l-għan li jtaffi għal ftit l-effetti tar-regoli fuq l-ekonomija tal-pajjiż, iżda ma jippermettix derogi mill-acquis tal-UE f'oqsma oħra ta' politika, bħall-leġiżlazzjoni ambjentali.
            
         
               (9)
            
            
               Id-diffikultajiet allegati tal-Bulgarija mhumiex konsegwenza tar-regoli tas-suq intern tal-UE, iżda huma marbuta mal-konformità mal-leġiżlazzjoni ambjentali tal-UE. Mhumiex diffikultajiet fuq medda qasira ta' żmien, billi feġġew matul it-tliet snin wara l-adeżjoni tal-Bulgarija mal-UE. Kienu jeżistu diġà fil-waqt tal-abozzar tal-Att ta' Adeżjoni, u l-Anness VI, li jinkorpora miżuri tranżizzjonali li japplikaw għall-Bulgarija, inkluż dawk li jikkonċernaw id-Direttiva 2001/80/KE.
            
         
               (10)
            
            
               L-applikazzjoni tal-Bulgarija taqa' għalhekk 'il barra mill-ambitu tal-Artikolu 36 tal-Att ta' Adeżjoni u għandha tiġi rrifjutata bħala mhix ammissibbli,
            
         ADOTTAT DIN ID-DEĊIŻJONI:
   Artikolu 1
   L-applikazzjoni tal-Bulgarija għal miżuri protettivi skont l-Artikolu 36 tal-Att ta' Adeżjoni, bil-għan li tikseb deroga mill-obbligi skont id-Direttiva 2001/80/KE, hija rrifjutata.
   Artikolu 2
   Din id-Deċiżjoni hija indirizzata lir-Repubblika tal-Bulgarija.
   
      Magħmul fi Brussell, l-4 ta’ Mejju 2010.
      
         
            Għall-Kummissjoni
         
         Janez POTOČNIK
         
            Membru tal-Kummissjoni
         
      
   
   
      (1)  ĠU L 157, 21.6.2005, p. 203.
   
      (2)  ĠU L 309, 27.11.2001, p. 1.